Chimamanda Ngozi Adichie
Chimamanda Ngozi Adichie er en nigeriansk stjerneforfatter – berømt for sine romaner Half of a Yellow Sun (2006, dansk titel: En halv gul sol, 2015) og Americanah (2013, oversat til dansk i 2014). Hun er kendt verden over for sine to TED talks, The Danger of a Single Story (2009) og We Should All Be Feminists (2014), som popidolet Beyoncé citerede i sin sang Flawless.
Adichie voksede op i universitetsbyen Nsukka i de østlige Nigeria, studerede der og senere i USA. Hendes gennembrud, romanen Purple Hibiscus (2003, dansk titel: Lilla hibiscus, 2009), fortæller historien om en ung piges opvækst en i familie, der beherskes og ødelægges af en fars religiøse tyranni.
En halv gul sol, der foregår under og efter den blodige Biafrakrig, 1967-1970, er en gribende historie om en familie og en gruppe venner, der gennemlever og splittes af krigen. Hovedpersonerne er tvillingesøstre, hvis konfliktfyldte forhold udspiller sig med krigens afgørende begivenheder og politikernes manøvrer som baggrund. Romanen blev filmatiseret i 2013 af instruktøren Biyi Bandele (f. 1967).
Novellerne i samlingen The Thing around Your Neck (2009, dansk titel: Det du har om halsen, 2016) skildrer storbytilværelsen for en række vidt forskellig gruppe sorte afrikanere i USA – deres kampe, kærlighed og humor.
Americanah (2013, oversat til dansk i 2014) handler om barndomskæresterne Ifemelu og Obinze, deres vej gennem eksil i England og USA og hjemvenden til deres højt elskede Nigeria. I London lever Obinze livet farligt som udokumenteret migrant, mens Ifemelu i USA finder sig hjemme i akademiske miljøer og redigerer en populær blog. Begge manøvrerer i sociale sammenhæng præget af en mangfoldighed af udtryk for racisme. Det Lagos, de vender hjem til, er præget af en dramatisk ulige udvikling som skaber afgrunde mellem middelklasse og den fattige befolkning.
I 2017 udkom Dear Ijeawele or a Feminist Manifesto in Fifteen Suggestions (dansk titel: Brev til en nybagt forælder, 2017), en programerklæring i brevform. Efter sin fars uventede død i 2020 skrev Adichie et langt essay, der nu er udkommet i bogform: Notes on Grief (2021, dansk titel: Noter om sorg, 2021).
Adichie har modtaget adskillige priser og er medlem af både The American Academy of Arts and Sciences og The American Academy of Arts and Letters.